Tiden med champagnerus og guldfest er slut for Aalborg Håndbolds VM-stjerner, der torsdag havde første træning med klubholdet efter slutrunden i Sverige.

Søndag kunne Mikkel Hansen, Henrik Møllgaard og Mads Hoxer hver især løfte trofæet efter at have sejret i verdensmesterskaberne i herrehåndbold sammen med landsholdet. Torsdag ramte hverdagen så igen efter flere dages fejring - og et par dages hvile efter den hårde måned med slutrundekampene. Her var de nemlig igen på træningsbanen sammen med holdkammeraterne fra Aalborg Håndbold. - Det er dejligt at være tilbage. Jeg har savnet at være her, og det har været godt med et par fridage, men det er også fedt at være tilbage og være sammen med drengene igen, siger Henrik Møllgaard forud for torsdagens træning. Aalborg Håndbold havde i alt otte spillere afsted til slutrunden. Ud over de tre danske landsholdsspillere, så var fem andre spillere afsted til VM - Kristian Bjørnsen og Sebastian Barthold for Norge, Felix Claar og Lukas Sandell for Sverige og Aron Pálmarsson for Island. Tilbage til hverdagen Inden spillerne kunne trække i træningstøjet, var der fælles morgenmad, hvor de tre VM-helte blev hyldet. Her var champagnen dog blevet skiftet ud med gulerødder og frugt for Mads Hoxer, der var med landsholdet til en slutrunde for første gang. - Nu er der jo ikke så lang tid til, vi skal spille igen, så vi skal til at i gang. Det var fedt at få det fejret, og nu er jeg glad for at være i Aalborg igen. Aalborg Håndbold skal i kamp igen lørdag den 4. februar på hjemmebane mod GOG. Se en længere reportage fra torsdagens fejring og første træning her: